KIRJALLINEN KYSYMYS E-2314/99

esittäjä(t): Bartho Pronk (PPE-DE) komissiolle

(13. joulukuuta 1999)

Aihe: Autovakuutus ulkomailla

Monissa EU:n jäsenvaltioissa, kuten Alankomaissa, autovakuutus rajoittaa mahdollisuuksia olla ulkomailla pidempään kuin kolme kuukautta tai jopa vain kahdeksan viikkoa joissain tapauksissa. Syynä on, että näiden maiden rekisterissä oleva auto voi olla ulkomailla vain rajoitetun yhtämittaisen jakson. Tämä saattaa olla este oikeudelle oleskella muissa maissa erityisesti siksi, että tilapäisessä oleskelumaassa ei yleensä voi ottaa vakuutusta, koska auton rekisteritunnusta ei ole kirjattu oleskelumaan rekisteriin.

1. Onko komissio tietoinen tästä tilanteesta?

2. Jos komissio on tietoinen asiasta, katsooko se tällaisten toimien haittaavan työntekijöiden ja henkilöiden vapaata liikkuvuutta?

3. Missä maissa tätä ongelmaa ei esiinny?

4. Mitä komissio aikoo tehdä tämän tilanteen suhteen?

Frits Bolkesteinin komission puolesta antama vastaus

(13. tammikuuta 2000)

Komissio on tietoinen arvoisan parlamentin jäsenen mainitsemasta käytännöstä, mutta sillä ei ole tarkkaa tietoa eri jäsenvaltioissa tällä alalla toimivista vakuutusyhtiöistä.

Moottoriajoneuvojen käyttöön liittyvän vastuun varalta otettavaa vakuutusta koskevan jäsenvaltioiden lainsäädännön lähentämisestä 14 päivänä toukokuuta 1990 annetun kolmannen neuvoston direktiivin 90/232/ETY(1) 2 artiklan mukaisesti: kaikki ajoneuvojen käytöstä aiheutuvan vastuun varalta otettavat liikennevakuutukset kattavat yhden vakuutusmaksun perusteella koko yhteisön alueen. Vakuutusyhtiöt eivät saa tämän perusteella jättää mitään yhteisön aluetta vakuutussuojan ulkopuolelle. Kansallisessa lainsäädännössä sallitun sopimusvapauden periaatteen mukaisesti jotkut vakuutusyhtiöt ilmoittavat ehdoissaan, että sopimukset raukeavat sen jälkeen kun vakuutettu henkilö on oleskellut tietyn ajan toisessa jäsenvaltiossa. Niiden mielestä vakuutetun asuinpaikan muutos saattaa vaatia vakuutusriskin uudelleenarviointia. Tässä yhteydessä on selvää, että vakuutusyhtiön tulee palauttaa vakuutuksenottajille vakuutusmaksun ylijäävä osa, koska sopimus päättyy ennenaikaisesti.

Vakuutussopimuksen irtisanominen tuntuu oikeutetulta silloin kun vakuutuksenottaja muuttaa asuinpaikkansa toiseen jäsenvaltioon, koska auto täytyy rekisteröidä uudessa asuinvaltiossa ja vakuutusdirektiivien mukaan vakuutusriskin katsotaan sijoittuvan rekisteröintivaltioon. Vakuutusturvasta ei pitäisi aiheutua ongelmia tässä tapauksessa. Vakuutusturvan voi myöntää sama vakuutusyhtiö tai toinen kotijäsenvaltionsa valtuuttama vapaa palveluntarjoaja tai mikä tahansa uudessa asuinvaltiossa toimiva yhtiö.

Verotuslainsäädännössä määrätään autot rekisteröitäväksi asuinvaltiossa määräaikaan mennessä moottoriajoneuvoverojen maksamisen varmistamiseksi. On toivottavaa, että vakuutussopimuksissa huomioidaan nämä määräajat. Vakuutuskirjasta ei kuitenkaan saa tulla pysyvä turva, joka sallii vakuutuksenottajien viivyttää autojensa rekisteröintiä yli määräaikojen.

On eri asia, jos vakuutettu ei todella ole muuttanut asuinpaikkaansa toiseen jäsenvaltioon, vaan on ulkomailla väliaikaisesti ammattiin liittyvistä tai henkilökohtaisista syistä. Ennenaikainen vakuutussopimuksen irtisanominen voi olla hankalaa vakuutetulle, jonka voi olla vaikeaa löytää korvaavaa vakuutussopimusta väliaikaista ulkomailla oleskelua varten. Vakuutussopimukset eivät saisi jättää Euroopan kansalaisia ilman turvaa tällaisissa tapauksissa.

Komissio perustaa parhaillaan työryhmää moottoriajoneuvodirektiivien uudistamiseksi jäsenvaltioiden avustuksella. Komissio tarkastelee arvoisan parlamentin jäsenen mainitsemaa tilannetta ja harkitsee eri toimenpiteitä.

(1) EYVL L 129, 19.5.1990.